
Cuunron ) 


ESOP 


VULTURUL, GAITA ȘI PĂSTORUL 


Vulturul, slobozindu-se de pe o stâncă înaltă, înșfăcă un miel. Cum îl 
văzu gaița, clototind de zel, porni să-l imite. Si coborând cu mare zarvă, se 
năpusti pe un berbec. Dar încâlcindu-i-se ghearele în lână și nemaiputând 
să le scoată, bătu din aripi până când păstorul, prinzând de veste, alergă la 
ea, o prinse şi, după qe-i ciunti vârful aripilor de jur-împrejur, când veni 
seara, o duse copiilor săi. lar ei întrebându-l ce soi de pasăre este, păstorul 
răspunse: „După cât ştiu eu, gaiță, dar după cum vrea ea, vultur“. 

Astfel întrecerea cu cei mai puternici nu foloseşte la nimic, ci aduce 
nenorociri Şi râs. 


PRIVIGHETOAREA ȘI ULIUL 


Privighetoarea şedea într-un stejar înalt și cânta ca de obicei. Zărind-o 
însă un uliu, cum era flămând, se repezi și o prinse. Dar privighetoarea, 
gata să moară, îl rugă să-i dea drumul, spunându-i că ea nu e în stare să-i 
sature stomacul şi-l îndemnă, dacă n-are mâncare, să prindă păsări mai 
mari. Dar uliul îi răspunse: „Aş fi un neghiob dacă aş lăsa bucata din gheare 
ca să alerg dupa ună care nici nu se năzare“. 

Asttel sunt şi oamenii nechibzuiți care, în nădejdea unor bunuri mai 
mari, lasă ceea ce au în mână. 


CAPRA ȘI MĂGARUL 
Un om avea o capră și un măgar. Şi capra, pizmuind măgarul pentru 


hrana lui bogată, îl căină că se chinuie fără contenire, când învârtind la 

moară, când ducând poveri și-l sfătui să facă pe epilepticul și să cadă într-o 
groapă, ca să dobândească odihnă. Măgarul o crezu, dar căzând se răni. 
Stăpânul său chemă un veterinar şi-i ceru să-l ajute. Doctorul îi spuse că 
trebuie să-i pună măgarului, ca să-şi recapete sănătatea, un plămân de capră. 
Şi ei, sacrificând capra, tămăduiră măgarul. 

“ Oricine uneltește vicleșuguri împotriva altuia este faurul propriei sale 
nenorociri. 


VULPEA ȘI STRUGURII 


O vulpe flămândă, cum zări niște struguri atârnând pe o vită 
cățărătoare, vru să-i rupă, dar nu putu. Şi, îndepărtându-se, zise: „Sunt verzi”. 

Astfel și unii oameni, neputând să-și ajungă unele planuri din pricina 
slăbiciunii lor, învinovăţesc împrejurările. 


VULPEA ȘI MAIMUȚA LĂUDĂROASĂ 


Vulpea și maimuța, călătorind împreună, se sfădeau în privința 
nobleței. Trăncăniră multe, dar când ajunseră la un loc oarecare, maimuța, 
aruncându-şi ochii într-acolo, porni să ofteze. Întrebând-o vulpea din ce 
pricină oftează, maimuța, arătându-i nişte morminte, îi spuse: „Cum să nu 
mă podidească plânsul când văd stelele funerare ale liberţilor şi sclavilor 
părinţilor mei“. Și vulpea îi răspunse: „Minte cât vrei, căci nici unul dintre 
ei nu s-o ridica să te dezmintă“. 

Astfel și mincinoşii se laudă mai cu spor când nu-i nimeni ca să-i dea 
de gol. 


BON ȘI LEUL 


Trei boi pășteau totdeauna împreună. Un leu voia să-i mănânce, dar 
nu cuteza din pricina tovărășiei lor. Aruncându-le însă vorbe viclene, i-a 
dezbinat și, găsindu-i despărțiți, i-a sfârtecat. 
Dacă vrei să trăieşti fără primejdie, să nu dai crezare vrăjmașilor, ci 
să te bizui pe prieteni şi să-i păstrezi. 

„JUNINCA ȘI BOUL 


O junincă văzu un bou trudind și-l compătimi pentru munca sa. Când 
sosi însă o sărbătoare, stăpânii dejugară boul și prinseră juninca s-o înjunghie. 
Boul o văzu şi, zâmbind, îi spuse: „Din pricina asta nu munceai, căci trebuia 
să fii jertfită curând”. 

Fabula arată că primejdia paşte pe cel leneş. 


DIOGENE ȘI CHELUL 


Diogene, filozoful cinic, jignit de către un chel, îi răspunse: „Nu te 
voi jigni, nici gând, ci voi lăuda părul înțelept care a părăsit capul prost”. 


RACUL ȘI MAMĂ-SA 


Odată îi spuse unui rac mamă-sa: „Să nu mergi strâmb şi să nu-ţi 
târăști trupul de-a-ndăratelea, pe stânca udă”. Racul îi răspunse: „Mamă, 
mergi tu drept, ca să mă înveți, şi eu te voi privi şi voi face la fel”. 

Cei care dojenesc pe alţii se cade să trăiască şi să meargă ei, mai întâi, 
drept şi după aceea să dea poveţe. 


+ (CÂINELE ȘI IEPURELE 


Un câine de vânătoare prinsese un iepure, și când îi lingea buzele, 
când îl mușca. lepurele se apără şi-i spuse: „Ca să ştiu dacă îmi ești prieten 
sau vrăjmaș, încetează, lupule, fie muşcatul, fie pupatul“. 

Fabula e potrivită pentru oamenii cu două fețe. 


LEUL ȘI ȘOARECELE 
Pe când leul dormea, trecu peste trupul lui un şoarece. Leul se trezi 

!. Și, cum îl prinse, se pregăti să-l mănânce. Şoarecele îl rugă să-i dea drumul 

și-l făgădui că, dacă îi lasă viaţa, îi va fi recunoscător. Leul râse și-i dădu 
pace. Dar nu după mult timp s-a întâmplat ca leul să fie mântuit prin 
recunoştinţa şoarecelui. Nişte vânători prinseseră leul și-l legaseră cu o 
frânghie de un arbore. Soarecele îl auzi cum geme, alergă la el, şi, după ce 
îi roase trânghia și-l dezlegă, îi zise: „Deunăzi m-ai luat în râs, fiindcă nu te 
asteptai să-ți întorc binele. De-acum, să stii că recunoştinţa vine și de la 
ȘOareci“”. 

Fabula arată că oamenii cei mai puternici, în cumpenele vremii, au 
nevoie de cei mai slabi. 


MUȘTELE ȘI MIEREA 


Într-o cămară se vărsase niște miere. Muștele se grămădiseră s-o 
mănânce dar, din pricina ospățului dulce, nu se îndurau să plece. Când li se 
încleiară picioarele şi nu mai putură să zboare, simţiră că mor și ziseră: „Ce 
nefericite suntem! Pentru o gură de dulceaţă, cum se prăpădi o viaţă”. 

Tot astfel lăcomia, la cei mai mulţi oameni, aduce mari nenorociri. 


4 MĂGARUL, VULPEA ȘI LEUL 


Un măgar şi o vulpe, legând prietenie, porniră la vânătoare. Cum 
întâlniră un leu, vulpea, văzând primejdia de moarte, se apropie de leu şi-i 
făgădui să-i dea prins măgarul. dacă-i promite că n-o va vătăma. Leul îi 
făgădui că n-o va ucide și vulpea, îndemnând măgarul spre o capcană, îl 
făcu să cadă în ea. Văzând că măgarul nu mai poate să fugă, leul prinse, 
mai întâi, vulpea, iar pe urmă se întoarse la măgar. 

Astfel şi cei care îşi împing tovarășii în capcane, deseori pier, fără să-şi 
dea seama, odată cu aceştia. | 


GĂINA CU OUĂ DE AUR 
O văduvă avea o găină frumoasă care făcea ouă de aur. Socotind însă 


că avea în ea o grămadă de aur, văduva a tăiat-o, dar a găsit-o la fel ca 

celelalte găini. Astfel, nădăjduind să găsească o comoară întreagă, a pierdut 
Şi puţinu-i câștig. 

Fabula arată că omul se cuvine să fie mulțumit cu ce are şi să fugă de 
lăcomie. 


MISTREȚUL ȘI VULPEA 


Un mistreţ, stând lângă un copac, îşi ascuțea colții. O vulpe îl întrebă 
din ce pricină îşi ascute colții, când nu-i pândit nici de vânător şi nici de 
vreo primejdie. El răspunse: „Nu fac acest lucru degeaba! Dacă mă va 
încolți primejdia, nu voi avea răgazul să-i ascut atunci, ci-i voi folosi gata 
ascuţiţi“. 

Fabula arată că trebuie să ne pregătim dinainte pentru primejdii. 


BROASCA ȚESTOASĂ ŞI IEPURELE 


O broască ţestoasă și un iepure se sfădeau în privinţa iuțelii. Odată 
hotărâră o zi şi un loc anume și se luară la întrecere. Din pricina iuţelii sale 
fireşti, iepurele nu se sinchisi de alergare, ci se trânti pe marginea drumului 
şi adormi. Cum își știa încetineala, broasca țestoasă alergă mereu şi astfel 
întrecu iepurele care dormea și dobândi premiul victoriei. 

Fabula arată că, deseori, munca biruie firea. 


OALA DE LUT ȘI CEA DE ARAMĂ 


O oală de lut şi alta de aramă erau duse de un râu. Oala de lut îi spuse 
celei de aramă: „Piluteşte mai departe de mine, nu mai aproape, că dacă mă 
ciocnești, mă fac cioburi, chiar dacă te ating fără să vreau“. 

Pentru un sărac care locuiește aproape de un prinț avar viaţa este 
nesigură. 


LA FONTAINE 


LUPUL ȘI MIELUL 


Dreptatea celui tare mai straşnică s-arată, 
cum veţi vedea îndată. 


Un Mieluşel venise să se-adape 
în crâng, din lipezimea unei ape; 
când, alungat de foame, cu ochii după pradă, 
un Lup cumplit s-a întâmplat să-l vadă 
Şi s-a răsucit la el, plin de mânie: 
— Cutezi să-mi tulburi apa tocmai mie?... 
Obraznicule, îți arăt eu ţie!... 
— Nu-și are rost mânia Dobitociei Tale: 
cum aș putea s-o tulbur, când beau mult mai de vale?... 
îi spuse Mieluşelul acelui Lup zbârcit. 
- Ba o tulburi! — zise el pornit; 
iar acum un an m-ai și bârfit!... 
— Eu te-am bârfit?... E oare de crezut 
când eu, pe-atunci, nici nu eram născut?... 
Măria Ta, fii bun și ține seama 
că-s mititel şi încă sug la mama... 
— De n-ai fost tu, a fost vrun frate-al tău! 
— Măria Ta, n-am nici un frate, zău... 
— Chiar dacă n-ai, tot n-are-a face: 
a fost vreunul dintr-ai tăi, 
că sunteţi toți la fel de răi, 
de la ciobani pîn'la dulăi 
şi nu-mi daţi pace! 
Dar mă răzbun, ai înțeles?... 


Şi, fără altă altă vormă de proces, 
l-a dus pe sus în codrul depărtat 
Şi l-a mâncat. 

GH. ASACHI 


(1788-1869) 


CORBUL ȘI VULPEA 


Preste ramul unui sorb 
S-aşezasă domnul corb, 
Tiind în plisc o bucată 
De caş, ce-o avea furată. 
Vulpea, cum l-au mirosit, 
Sub acel sorb au venit 
Şi-n sus căutând, îi zice: 
„Bună ziua, venetice! 
Cât ești mândru și frumos! 
Dacă versul cel duios 
Ți-i c-a penilor odoare, 
Tu-ntreci pe privighitoare,,. 
De mândrie îngânfat, 
Corbul pliscul au căscat, 
Si vrând viersul să înceapă, 
Cașul pe pământ îl capă. 
Atunci vulpea brânza apucă, 
După ce o și îmbucă, 
Către corb, spre mângâiere, 
Zice: „en ascultă, vere, 
Cel ce ştie linguşala 
Să îndoapă-n socoteala 
Celuia care-l ascultă. 
Astă daună nu-i prea multă 
Pentr-un adevăr curat.” 
Atunci corbul ruşinat 

Giură că minciuni c-acele 
Alte dăţi n-or să-l înșele. 


BROASCA ȘI BOUL 


Broasca mică cât un ou 

Au văzut păscând un bou 

Si mirându-să prea tare 

De-o făptură atât de mare 

Cugeta: c-ar fi noroc 

Ș-a familiei laudă, dacă 

Ar putea să se prefacă 

Din mic, mare dobitoc. 

Deci, d-ambiţie s-aprinde, 

Mereu s-umflă, se întinde 

S-apoi zice „Sorioară, 

Nu-s ca boul, buneoară?” 

Dar aceasta i-au zis „Ba!" 

Broasca urmând a se umfla, 

Zis-au iar „len vezi, lelică!" 
„Soro,-ți spun că eşti tot mică!" 

„Oare acuma l-am agiuns?" 
„Încă nu”, i s-au răspuns, 

Broasc-atunci s-au mai umflat 

Foarte așa... cât au crăpat. 


Vra ca astă broască mică 
Pe mai mari cel mic s-agiungă, 
Tot se umflă, se ridică, 
Făr-a-și cere sfat la pungă, 
Se așază la Paris, 
Unde, de nu este-nchis, 
Rolul gioacă de baron, 
Fără bani, dar cu bun ton. 
De mii planuri îngâmfat, 
Il 


Casa-și schimbă în palat 
Şi-n prinţesă pe a sa damă. 
Vrând apoi a mai întinde, 
Creditoriul pe-a lui samă 
Toate, păn” şi pre el vinde 


LUPUL ȘI MIELUL 


Orice face cel mai mare, 
Direptate-n toate are, 
Precum vom videa aice 
Din o fabulă ce-oi zice. 


Un miel foarte însetat 
S-adăpa în râu curat, 
Unde lupul, cătând pradă, 
Începu cu mielul sfadă, 
Zicându-i cu rost turburat : 
„Ori de ce mă înfruntezi 
Şi să turburi cum cutezi 
Limpedea me băutură?” 
I-au zis mielul: „Doamne, iartă ; 
La mânie nu te-ntartă, 
Mai ales dacă ai vra 
Să-nţelegi măria-ta, 
C-apa din sus cură-n vale 
La şerbul măriei-tale ; 
Si s-o turburi eu nu pot 
Cu piciorul, nici cu bot!" 
Mi-o turburi şi-acum iară, 
I-au zis cruda acea fiară ; 
Știu că-n anul cel trecut 
Tu de lupi ai zis bârfele !" 
„Cum puteam să zic acele, 
Când n-am fost încă născut ? 

Crede, doamne, că ş-acuma 
Eu sug lapte de la muma." 
„De n-ai fost tu, apoi, zău, 
Au fost un frate al tău." 
„Nici un frate eu nu am." 
„Așadar, ț-au fost vreun neam, 
Că toţi câni, păstori și oi 
Bat din veci rezbel cu noi !" 
Zicînd ceste, îl îmbrâncă 

Și îl duce la pădure, 

Unde, fără să-l înjure, 

Îl despoaie și-l mănâncă. 


LUPUL PREFĂCUT ÎN PĂSTOR 


Un lup foarte ipocrit, 

Având mare apetit 

Pe o turmă grăsulie, 

Ce păştea în o câmpie, 
Socotea că a lui plan 

Nemerit s-ar fi făcut 

Dăcă-n straie de cioban 
Vizetă i-ar fi făcut. 

Deci pre spate-o glugă-ncinge, 
Coapsele-n iţari le strânge, 
Spre-a-s-ascunde a sa față 
Pune-n cap o pălărie; 

Ca păstor curat să fie, 

Din un ram îș face o caţă. 
Şi vicleana ligheoaie 

le subsoară o cimpoaie. 
Chiar ca Trifon îmbrăcat, 
Pe-a sa caţă rezemat, 
Lupu-ncet se-naintează, 
Când păstoriul repoza, 

De somn cânii se-ngâna, 
Dar nici turma era trează. 
Ipocritul, bucuros, 

De prilej așa frumos, 
Avu încă s-o idee, 

Ca cu portul cel mințit 
Să înșele nemerit 

Și un chiot să mai deie. 
Dar aceasta-i strică tot ; 
Deschizând flămândul bot, 
Așa foarte au urlat, 

Că pădurea-au răsunat. 
Se treziră l-acel ton 
Turma, cânii și Trifon. 
Bietul lup se încurca 

În ițarii săi şi-n glugă, 
Încât nu putu să fugă, 
Nici măcar a s-apăra. 


Un făţarnic cât d-ascuns, 
Nu rămâne nepătruns. 
Sune-ursariul numa-n surle, 
Cine-i lup ca lup să urle. 


BARBU PARIS MUMULEANU 


(1794-1837) 


LEUL SI IEPURELE 


Leul flămând fiind foarte, 
S-alergând după vânat, 
Îndat-a întâmpinat 
Un biet iepure fugind, 


Carele, fiind aproape, 
ÎL avea prânz bun gătit. 
Mai mult de n-ar fi poftit, 
Nici la alt mai lăcomind. 
Dar văzând un cerb departe, 
Pe iepure l-a lăsat, 
Socotind c-a căpătat, 
Prânz mai gras şi mai plăcut. 
Iepurele, sărăcuţul, 
Cum îl văzu c-a pornit 
Spre cerb leul cel cumplit, 
EI să făcu nevăzut. 
Cerbul iar făcu aceasta; 
Fiind și mai depărtat, 
Află prilej de scăpat 
Aoţi doi pe leu înșelând. 
Atunci lacomul, îndată, 
Să-ntoarse la iepuraş, 
Mai semeţ și cu curaj, 
Ca spre gata alergând 

Viind la loc s-aflând urma, 
Nu că prânz n-a căpătat 
Dar nici seara n-a cinat, 
Ci-a rămas gemând căit. 


lată dară lăcomia 
Că l-a făcut d-a pierdut 
Şi ce gata a avut, 
Lacomul nemulțumit. 

ANTON PANN 


(c. 1796-1854) 


CARUL FRÂNT 
NEVOIA ÎNVAȚĂ PE OM 


Un om la lemne mergând 
Și carul în drum frângând, 
Ca și alte dăţi l-a dres 
Și la casa sa a mers. 
Copilul său alergând 
Și carul frânt dres văzând, 
ÎI întrebă: „Taică! dar 
Cine-ţi drese carul iar?” 
Tatăl său răspuns i-a dat: 
„Eu, fătul meu, cine alt?" 
„Apoi cine te-a-nvăţat?” 
Copilul iar a-ntrebat. 
„Nevoia, copilul meu, 
Ea știe ce nu ştiu eu." 
„D-apoi unde şade ea?" 
Copilul să ştie vrea. 
„În pădure," i-a răspuns. 
Şi la treaba lui s-a dus. 
Deci copilul mai crescând 
Si la pădure mergând, 
Peste loc rău cum a dat, 
Frânse carul încărcat 
Și, să-l dreagă neștiind, 
Fluiera, la el privind. 
Apoi aminte ș-adus 


17 


Tatăl său cum i-a fost spus. 
S-începu a alerga 

În sus, în jos, ş-a striga: 
„Nevoie! nevoie, fă! 

Vin”, mă-nvaţă, ori îl fă." 
După ce a văzut dar 

Că strigă într-un zădar, 
Să apucă singurel, 

Căznește destul la el, 
Potrivit, nepotrivit, 

Bine, rău, a isprăvit. 
Acasă daca a mers 

Ş-îl văzu tatăl său dres, 
[i zise: „Ei, fătul meu! 

Nu e cum îţi ziceam eu?” 

„Nu — îi zise supărat — 

Nimenea nu m-a-nvăţat. 
Iar tatăl său cam râzând 

Îi dete răspuns zicând: 

„Ba chiar nevoia a fost, 

Carea-nvaţă p-orice prost; 
Că ea de n-ar fi venit, 
Tu atât n-ai fi căznit. 
Ea arată să începi 

La orce nu te pricepi, 
Apoi bine, rău, muncești 

Şi tu-n lume să trăieşti.” 


COPACIUL ȘI DOVLEACUL 


Pe lângă un copaci mare 
Un dovleac, din întâmplare 
Primăvara răsărise 
Și pe dânsul să suise, 
18 


Care într-atât crescuse, 
Încât vârfu-i întrecuse, 
În lung ș-în lat să-ntinsese, 
Ramurile-i cuprinsese, 
Şi pretutindeni umpluse 
De dovleci care făcuse. 
Deci cu această iestime ! 
Văzându-se la nălțime, 
Începu să se mândrească 
Și zicând să se tălească: 
„Vezi, eu numa-ntr-o vară 
Cât crescui și tot cresc iară, 
Și tu copaci din vechime, 
In sumă de ani mulțime, 
D-ai fi crescut voinicește, 
Precum $i vrejul meu crește, 
Mai, mai ajungeai la stele, 
După părelele mele." 
Iar copaciul cel cu minte 
I-a răspuns aste cuvinte: 
„Ei! te lauzi tu acuma, 
Că încă n-ai văzut bruma, 
Dar când va da și zăpadă, 
Atuncea ești jos grămadă!" 
* 
Gândeşte la viitoare ; 
Şi la cele-ntâmplătoare. 
Nu te înălța cu firea 
Pân” nu cerci nenorocirea. 


!estime — în text cu sensul de însușire, calitate. 

LUPUL POCĂIT 
Lupul părul îsi leapădă, dar năravul nu-si lasă 


Un lup dac-a-mbătrânit, 
Într-o zi ce i-a venit, 

A vrut a se pocăi 

Si faptele a-și căi. 

Deci cu acest al său gând, 
Numele-n câine schimbând, 
S-a smerit ca un bătrân 

Şi s-a băgat la stăpân, 

Să slujească într-un an 
La oi, pe lângă cioban. 
Într-acest chip dar slujind 
Şi oile-n câmp păzind, 
Într-o zi fiind lungit, 

O oaie l-a mirosit. 

EI îndată ş-a uitat 

Că e în câine schimbat, 
S-apucând oaia de trup 

O jertvi-n grab” ca un lup. 
Ciobanul peste el dând 
Ş-această faptă văzând, 
„Ce-ai făcut, l-a întrebat, 
Câine bătrân și spurcat!” 
lar el smerit se uita 
S-într-acest chip să-ndrepta: 
„Eu, zise, fiind culcat, 
M-apucasem de visat, 
Oaia cum păștea-mprejur, 
Viind tocma ca un fur 

Pe la spate mă mușca, 

Şi coada îmi îmbuca. 

Eu i-am zis O dată mâr, 
I-am zis ş-aldată bâr, 

Dar ea tot mă supăra, 


Si nu se astâmpăra. 
Atunci și eu, necăjit, 
Cum o trântii, a murit, 
Şi de frică să n-o vezi 
Şi să mă-nvinovăţezi, 
Apucai de o mâncai 

Şi în burtă o băgai." 
Dar ciobanul nu glumi, 
Dându-i una,-l adormi. 


CÂINELE 


Câinele pe gerul tare, 

Când ningea, zăpada mare, 
Să-ncovrigase cu totul, 
Vârându-și sub coadă botul. 
S-într-a lui tremurătură, 
Clănţănindu-i dinții-n gură 
Zicea: „O, cât e de bine vara! 
Că doarme omul afară 

Şi de nici un frig nu-i pasă, 
Fuge de pureci din casă. 

Dar acum casa-i e dragă, 
Aleargă-ntr-însa să bagă, 

Și pe mine-n vânt mă scoate, 
Să-i păzesc din curte toate. 
Dar vezi, cap sec şi la mine! 
C-astă vară fuse bine, 

Și erau destule oase 

Prin curte de mine roase, 
N-am strâns să le fac grămadă, 
Ci au rămas sup zăpadă. 
Numai cu ce-mi da din masă 
Puteam să-mi zidesc o casă, 
Că după cum mi să pare 


Nu trebuie asa mare; 
Uite-mi capul, uite-mi coada, 
Mai să-mpreună cu noada. 
Dar lasă, d-acu nainte 
Patima mă-nvaţă minte, 
Cum va sosi vara-ndată, 
Precum a mai fost o dată, 
S-apuc să strâng oase goale, 
Tot ciolane de rasoale. 

Şi când le roz, să-mi zic mie: 
Mă! vezi, fă iconomie, 

Nu roade peste măsură, 
Mai oprește de la gură 

Şi îți fă și tu o casă, 

Stii că la iarnă îţi pasă. 
Apoi după ce-mi voi face, 
Vie gerul cât îi place.” 

Asa câinele sârmanul 
Făcându-şi, cum am zis, planul 
Dacă sosi primăvara, 

După aceea şi vara, 

Începe oase s-adune, 
Merge, la un loc le pune, 
Nu le roade așa tare, 

Le ține supt pază mare, 
P-alţi câini să le ia nu lasă. 
Că-i trebui să-şi facă casă. 
După ce-a strâns puţintele 
S-a întins pe lângă ele, 
S-începu să le privească 

Ca s-apuce să zidească. 

Dar uitându-se-n lungime, 
La toat-a lui întregime, 

Şi nădușindu-l căldura, 
Zice: „U! a! căscând gura, 
Und-așa oase mulțime 

După-toat-a mea-ntregime? 
Aş? o să-mi mai fac eu casă, 
Să-ncep să zidesc, or lasă, 
Că iarna trecută-mi pare 
Nu era frig așa tare, 
Cum va fi fost nu țiu minte, 
Voi vedea d-acu-nainte." 
S-aceasta zicând în sine - 
S-a pus să le roază bine. 

* 
Mulţi când dau peste nevoie 
Să frâng şi să încovoaie 
Zicând: „De azi înainte, 
Asta mă învață minte.” 
Apoi răul dacă trece 
Ș-în ceva bine petrece, 
La trecut nu mai gândește, 
D-următor nu să ferește. 


C. BĂLACESCU 


(c. 1800-1880) 


"ŢĂRANUL ȘI PESCARUL 


Un ţăran la târg se duse 

Peşte vrând a-şi târgui 

S-alegându-și un crap mare, 

Fără altă cercetare 

Serios pe loc se puse 

La coadă a-l mirosi. 

Pescarul, l-astă vedere, 

Răbdarea de tot pierzând, 

Zise râzând: 

— Om ciudat ca tine, vere, 

N-am mai văzut de când sunt 

Pe ăst pământ, 

Nici aşa minte neroadă! 

Să miroși peștii la coadă! 
De e proaspăt de vrei s-afli, miroase-l la cap, creștine. 
Că de la cap se-mpute, şi o ştie măcar cine. 

— Despre cap zise țăranul 

Nici mai este de vorbit; 

Căci O ştiu, O ştiu, sărmanul, 

Că de mult i s-a-mpuţit. 
Vreau să văz încă-i la coadă, dacă este precum spun, 
Că se poate din tâmplare să rămâie ceva bun. 


I. HELIADE RADULESCU 


(1802-1872) 


CE A FOST 
CORBUL ȘI VULPEA (1829) 


Jupân corbul câștigase 
Din negoțul ce-apucase 
Un bun chilipir de caș. 
Și cu dânsu-n cioc se duse 
P-un copaci, unde se puse 
Ca un om l-al său sălaș. 
Vulpea, ca o jupâneasă, 
O cam șterge de pe-acasă, 
Și ieșise la plimbare; 
Iar bunul miros ce are 
D-ici, de colo o-ndreptă 
Sub copaci şi-n sus cătă: 
— Jupâne corb, plecăciune! 
O, Doamne, ce frumusețe! 
Ce pasăre, ce minune, 
Ce drag de pene măreţe!... 
Dar n-are glas, ce păcat! 
Corbul îngânfat în sine 
Nicidecum nu-i veni bine 
Ca vulpea să-l socotească 
De mut, sau să mi-l vorbească 
Că e prost l-al său cântat. 
Lungi gâtul, căscă ciocul 
Şi-ncepu a croncăni. 
Cașul căzând, vulpea-aci, 

Cântărețul păţi jocul. 
— Jupân corb, precum se vede, 
"Minte numai îţi lipseste; . 
Și fă bine de mă crede, 
Şi-nvaţă, te folosește: 
Că de mult, foarte de mult, 
Din punga celor ce-ascult 
Lingușitorii trăiesc. 


AL. DONICI 


(1806-1866) 


ÎNFIINȚAREA FABULII 


În palat la împărat, 
Adevărul, gol din fire, 

Fără veste au întrat. 

La a lui aşa privire 
Împăratul au strigat: 

— Cine eşti? Cum îndrăznești 
Gol, aici, să te iveşti? 

— Adevărul sunt. — Ce vrei? 
— Vreau să-ţi spun a mea părere: 
Tu nicicum nu ai durere 
Pentru pământenii tăi; 

Cei mai mari te măgulesc 
Şi norodul jăfuiesc; 

Legile îţi sunt călcate... 

— leși afară! leși afară!... 
Golule neruşinate! 

Daţi-i iute gios pe scară! 
lată cum fu priimit 
Adevărul dezgolit; 

EI, oftând, se depărtară. 
Dar a lui dorință bună 

Un alt chip i-au arătat. 
Adevărul mai pe urmă 

Iar au mers la împărat, 

Însă nu gol, ce-n veşminte 
Împrumutate la minte 


Și, cu aer de respect, 

Au vorbit frumos, încet. 
Împăratul, în mierare, 
I-au dat toată ascultare; 
L-au pătruns, l-au înțăles, 
Și îndată au ales 

Alți miniștri, altă curte 
Au făcut prefaceri multe, 
Trebile au îndreptat 

S-au fost binecuvântat. 


GRIERUL ȘI FURNICA 


Grierul în desfătare, 
Trecând vara cu cântare, 
Deodată se trezește 

Că afară viscoleşte, 

lar el de mâncat nu are. 
La vecina sa furnică 
Alergând, cu lacrimi pică 
Şi să roagă să-i ajute, 

Cu hrană să-l împrumute, 
Ca de foame să nu moară, 
Numai pân” la primăvară. 
Furnica l-au ascultat, 

Dar așa l-au întrebat: 

— Vara, când eu adunam, 
Tu ce făceai? — Eu cântam 
În petrecere cu toți. 

— Ai cântat? Îmi pare bine. 
Acum joacă, dacă poți, 
Iar la vară fă ca mine. 


LUPUL ȘI CUCUL 


— Rămâi sănătos, vecine! 
Au zis lupu” către cuc. 
Aceste ţări de rău pline 
Le părăsesc şi mă duc. 
Nu mai pot trăi aice, 

De om, câne, prigonit. 

În Arcadia!, ferice! 

Este codru de trăit, 

Unde aurita vreme 
Împărățăște deplin 

Unde lupu'nu se teme 
De năpăstile ce-i vin. 
Acolo nu sunt războaie, 
Toţi în pace viețuiesc: 
Omul este blând ca oaia, 
Iară câini nici hămăiesc. 
— Cale bună, măi vecine! 
Dar te rog să-mi spui curat: 
Năravul nu-ţi iei cu tine? 
Şi colții ai lepădat? 

— Să-i lepăd? Da” cum se poate? 
— Apoi ține minte, frate, 
Că la viitoarea iarnă, 

Ai să rămâi fără blană. 

Și așa s-au întâmplat, 
Precum cucu” i-au cântat. 


Între oameni iar sunt unii 
Cu colți de lup înzăstraţi: 
Ori în care parte-a lumii, 
Ei vor fi tot nempăcați. 


1 Ă : FR : s-a NE - : 35 gta A 
Arcudie, regiune în vechea Grecie, locuită îndeosebi de păstori. Poeţii idilici o considerau ca tara 
oamenilor fericiţi. 

VULPEA ȘI BURSUCUL 


— Da” dincolo și unde * 
Alergi tu așa iute? 
Bursucul întâlnind pe vulpe-au întrebat. 
— Oh, dragă cumătre, am dat piste păcat, 
Sunt, iată, surgunită! 
Tu ştii că eu am fost în slujbă rânduită 
La o găinărie. 
Cu trebile ce-aveam, odihna-mi am lăsat, 
Şi sănătate-mi am stricat; 
Dar tot eu am căzut în groaznică urgie, 
Pe nişte pâri nedovedite, 
Precum că luam mite. 
Tu singur martur ești, în adevăr să spui: 
De m-ai văzut cumva, măcar cu vre un pui? 
— Nu, dragă cumătră; dar când ne întâlneam 
Eu cam ades vedeam: 
Că tu pe botişor 
Aveai şi pufușor. 


Se-ntâmplă și la noi de vezi, 
Cum altu, având loc, aşa se tânguieşte, 
Încât îţi vine mai să-l crezi, 
Că abia din leafă să hrănește. 
Dar astăzi butcă!, mâne cai, 
De unde oare-i vin? Și când ar vre să stai, 
Să-i faci curată socoteală 
Pentru venit şi cheltuială, 
N-ai zice ca bursucu: că are „pufuşor 
Pe botişor?” 


1 Caleașcă, trăsură boierească. 

DOUĂ POLOBOACE 


Un poloboc cu vin 
Mergea în car pe drum, încet și foarte lin; 
Iar altu cu deșărt, las” că 'vinea mai tare 
Dar şi hodorogea, 
Făcând un vuiet mare, 
Încât cei trecători în laturi toţi fugeau: 
Atunci când el folos nimica n-aducea. 


Asemine în lume, 

Acel ce tuturor se laudă și spune 
În trebi puţin sporește. 
Iar cel ce tace, 
Și treabă face: 

Acela purure mai sigur isprăveşte. 


RACUL, BROASCA ȘI ȘTIUCA 


Racul, broasca și o știucă 
Într-o zi s-au apucat, 

De pe mal în iaz s-aducă 
Un sac cu grâu încărcat. 
Şi la el toţi se înhamă. 
Trag, întind, dar ieu de samă 
Că sacu” stă neclintit, 
Căci se trăgea neunit. 
Racul înapoi se da, 
Broasca tot în sus salta, 
Stiuca foarte se izbea 

Şi nimic nu isprăvea. 

Nu știu cine-i vinovat; 
Însă, pe cât am aflat, 
Sacul în iaz nu s-au tras,. 
Ce tot pe loc au rămas. 

Așa-i şi la omenire, 
Când în obștii nu-i unire. 


LEUL LA VÂNAT 


Leu”, lupu”, vulpea și câinele oda 

Ca niște buni vecini, s-au fost alcătuit 
Cu toţii întrunit, 
Să umble la vânat: 

Şi ce vor căpăta să-mpartă măsurat. 

Se-ntâmplă dar, că vulpea-ntăi 

Un cerb frumos au prins, 

Și adunând pe toţi ai săi, 

Spre jertvă l-au întins. 

— Acum e treaba me, băieți, 

Le zisă leu” lor. 

Voi trebui numai să vedeți 

Cum eu împart uşor. 

Şi dispicând îndat' pe cerb în patru părți, 

Au zis: — Aceste sunt frățeștile bucăţi. 

Şi iată: ce întăi e parte me de frate: 

Al doile, pe drept ca unui leu se cade; 

S-ace al triile, tot mie se cuvine, 
Precum voi ştiţi prea bine, 

Iar de al patrele, oricare s-ar atinge, 
Pe loc îl voi învinge. 


MUSCA 


De la arat un plug 
Venea încet spre casă 
Si, la un bou pe jug, 

O muscă se-aşăzasă. 
Iar ei, spre-ntâmpinare, 

O altă muscă-n zbor 

Îi face întrebare: 

— De unde, dragă sor' ? 

— Şi mai întrebi de unde! — 
Ei musca îi răspunde 

C-un aer supărat — 

Au nu pricepi ce facem? 
Nu vezi că noi ne-ntoarcem 
Din câmp, de la arat ! 


Spre laudă deșartă 

Mulţi zic: noi am lucrat, 
Când ei lucrează-n faptă, 
Ca musca la arat. 

C. NEGRUZZI 


(1808-1868) 


CĂMILA ȘI VULPEA 
[După Antioh Cantemir] 


Cămila mult geloasă văzând un ţap odată 
Cu coarnele cum bate de câni încungiurat, 
A început în sine a blestema pre soartă 
Zicând: — Ce ticăloasă eu parte am luat! 
Un trup frumos și mare să fie fără coarne, 
Să nu aib eu o armă ca slava să-mi lățesc, 
Ca dușmanii mei lesne în praf să se răstoarne! 
(Geloşii felurite de pricini născocesc 
Când vor să tot cârtească.) Așa se tânguiește 
Cămila mergând tristă cu capu-n jos plecat, 
Dar o vicleană vulpe ce-n drum o întâlneşte, 
Împărtășire multă la soartă-i a luat. 
Cămila de-amăruntul îşi spune scârba toată. 
— Cunosc — răspunde vulpea — că mare ai cuvânt, 
Dar eu am mijloc sigur ca să te fac cornată. 
Colo-n pădurea ceea un loc e în pământ, 
De drum prea departe; îl vei afla sub zare: 
Se cheamă vizunie: la ea oricine-a mers 
Si capul său plecându-și a stat păzind răbdare, 
Fără de prelungire cu coarne s-a ales, 
Precum berbecii, boii și ţapii dau dovadă. 
Această sfătuire cămilei a plăcut; 
Ea nici gândea că leul în vizunii să șeadă, 
Dar cine cată coarne, la minte e cam scurt. 
Cămila iute-aleargă, cu mare bucurie 

Găseşte acea bortă sub niște frasini vechi, 

Și capul își afundă îndată-n vizunie, 

Iar leul cu cruzie o prinde de urechi. 

Ea trage, el nu lasă, păn” ce-n sfârşit scăpând, 
Acasă se întoarce urechile lăsând. 


O iubitori de slavă! Pre voi v-am arătat, 
Fiinţa de cămilă spre laudă v-am dat. 
Cunoașteţi că acela ce fala tot gonește 
Cu râsul și ocara ades se pomenește. 

GRIGORE ALEXANDRESCU 


(c. 1810 — 1885) 


TOPORUL ȘI PĂDUREA 


Minuni în vremea noastră nu văz a se mai face 
Dar că vorbea odată lemne și dobitoace, 
Nu rămâne-ndoială; pentru că de n-ar fi, 
Nici nu s-ar povesti. 
Şi caii lui Ahil, care proorocea, 
Negreşit că au fost, de vreme ce-l trăgea. 
Întâmplarea ce știu si voi s-o povestesc, 
Mi-a spus-o un bătrân pe care îl cinstesc 
Şi care îmi zicea 
Că și el o știa 
De la strămoşii lui, 
Care strămoşi ai lui zicea şi ei c-o ştiu 
De la un alt strămoș, ce nu mai este viu 
Și p-ai cărui strămoși, zău, nu poci să vi-i spui. 


Într-o pădure veche, în ce loc nu ne pasă, 
Un ţăran se dusese să-şi ia lemne de casă. 
Trebuie să știți însă, şi poci să dau dovadă, 
Că pe vremea aceea toporul n-avea coadă. 
Astfel se încep toate: vremea desăvârşaşte 
Orice inventă omul şi orice duhul naşte. 
Așa ţăranul nostru, numai cu fieru-n mână, 
Începu să sluțească pădurea cea bătrână. 
Tufani, palteni, ghindari se îngroziră foarte: 
— Tristă veste, prieteni, să ne gătim de moarte, — 
Începură să zică — toporul e aproape! 

În fundul unei sobe țăranu-o să ne-ngroape! 
— E vreunul d-ai noștri cu ei să le ajute? 
Zise un stejar mare, ce avea ani trei sute 
Şi care era singur ceva mai la o parte. 
— Nu. — Așa fiţi în pace: astă dată-avem parte; 
Toporul și țăranul alt n-o să izbutească, 

Decât să ostenească. 

Stejaru-avu dreptate: 
După multă silinţă, cercări îndelungate, 
Dând în dreapta și-n stânga, cu puţină sporire, 
Tăranul se întoarse fără de izbutire, 
Dar când avu toporul o coadă de lemn tare, 
Puteţi judeca singuri ce tristă întâmplare. 


Istoria aceasta, d-o fi adevărată, 
Îmi pare că arată 
Că în fieşce țară 
Cele mai multe rele nu vin de pe afară, 
Nu le aduc streinii, ci ne le face toate 
Un pământean de-ai noştri, o rudă sau un frate. 


ELEFANTUL 


În vremea de demult, dobitoacele toate, 
De împăratul Leu sătule, dezgustate, 

Își aleseră lor 

Un alt stăpânitor, 
Pe domnul Elefant, cu nasul învârtit, 
Puternic îndestul, dar însă necioplit, 
Și de cap tare, gros, cât vreţi să socotiți. 
Insă ca să puteți să vi-l închipuiți, 

Mă grăbesc să vă spui 

O judecată-a lui. 

Noul stăpânitor, 

Cât s-a orânduit, 
Puse-n slujbă pe boi, 
Iar lupu mâncător 

Se făcu favorit 

Și ministru la oi. 

Vă las să judecaţi, 
Câţi miei fură mâncaţi, 
Şi câte oi sluţite 

De fiarele cumplite! 
În zadar fac strigare 
Oile-mpovărate, 

Chip nu e de scăpare, 
Şi plângeri necurmate 
Ce vin de pe la turme 


Răul nu pot să-l curme. 


Lupul dar îşi urmează 
A sa nelegiuire, 

Căci, de ce se lucrează 
Craiul n-are de ştire; 
Ba câte lupul spune 
Le ia toate de bune. 
A! când o să ne vie 

O zi de bucurie, 

Zi foarte așteptată, 

Şi scumpă în nevoi, 
Ca să vedem odată 

Pe lupi mâncaţi de oi? 
„O! asta nu se poate”, 
Zic unii-alți în lume. 


Domnii mei, se pot toate, 
Deși le spui drept glume. 
Apoi, Ştiţi dumneavoastră 


Că oaia este proastă, 
Şi că nădejduiește 
Aceea ce dorește. 
Eu cu încredințare 

Am auzit odată, 

La o turmă cam mare, 

O vorb-așa ciudată. 

Dar cum poci ști ce spune 
Oile între ele? 

Pentru astă minune 

Am cuvintele mele. 


Acum, să venim iar la vorba începută: 
Văzând bietele oi că toate o să piară, 

După lungi chibzuiri s-aleseră o sută 

Şi merseră la crai izbăvire să ceară. 

Craiul sta ocolit d-o număroasă curte: 
Cerbii cu coarne lungi, urşii cu coade scurte 
Alcătuia un ștab! vrednic a fi privit. 

Un berbece-nvăţat, ce știa să citească, 
Se-ntăţişă smerit, şi-ncepu să vorbească: 

— Ne rugăm să ne-asculţi, craiule strălucit! 
Şi să întorci spre noi mila măriei-tale. 
Starea-n care ne-aflăm e vrednică de jale, 
Pentru că domnu Lup, ministru ce ne-ai dat, 
În loc a ne păzi, de tot ne-a-mpuţinat. 


Domnul Lup, întrebat, 
Răspunse cu glas mare: 

— Stăpâne luminat! 

Nici un cuvânt nu are: 
Când le-am năpăstuit? 
Când am scos biruri grele? 
Eu iau obicinuit 

De oaie câte-o piele. 

Dar prostimea ciudată 

Așa e învățată, 


: Stab — stat-major. 


Și făr-a şti ce cere 
Va nencetat să zbiere. 


Măretul elefant, după ce se gândește, 
Dă de trei ori din cap și lupului vorbește: 
— Ascultă, zice, și ia aminte 

La ale noastre crăieşti cuvinte. 

Cât pentru-o piele, treacă și meargă, 
Fiindcă singur spui c-ai dreptate. 
Dar pentru c-astăzi oaia aleargă 

La mila noastră, care mult poate, 

O iert: de dajdii fie scutită; 

Ale ei plângeri voi să le-ascult; 

Şi decât pielea obicinuită 

Să nu poți cere un păr mai mult. 


ŞOARECELE ȘI PISICA 


Un şoarece de neam, și anume Raton, 
Ce fusese crescut su” pat la pension, 
Şi care în sfârșit, după un nobil plan, 
Petrecea retirat! într-un vechi parmazan, 
Întâlni într-o zi pe chir? Pisicovici, 
Cotoi care avea bun nume-ntre pisici. 
Cum că domnul Raton îndată s-a gătit 
Să o ia la picior, nu e de îndoit. 
Dar smeritul cotoi, cu ochii în pământ, 
Cu capu-ntre urechi, cu un aer de sfânt, 
Începu a striga: — De ce fugi, domnul meu? 
Nu cumva îţi fac rău? Nu cumva te gonesc? 
Binele şoricesc cât de mult îl doresc 
Şi cât îmi ești de scump, o știe Dumnezeu! 
Cunosc ce răutăți v-au făcut frații mei, 
Şi că aveți cuvânt să vă plângeți de ei; 


hetirat — retras (de la fr. rezire). 


si 


hir (grecism) — domn, jupân. 

Dar eu nu sunt cum crezi; căci chiar asupra lor 
Veneam să vă slujesc, de vreţi un ajutor. 
Eu carne nu mănânc; ba încă socotesc 
De va vrea Dumnezeu, să mă călugăresc. 
La ast frumos cuvânt, Raton înduplecat, 
Văzând că Dumnezeu de martur e luat, 
Își ceru iertăciuni şi-l pofii a veni, 
Cu neamul şoricesc a se-mprieteni. 
Îl duse pe la toți, și îl înfățișă 
Ca un prieten bun ce norocu” le dă. 
Să fi văzut la ei jocuri şi veselii! 
Căci şoarecii cred mult la fisionomii, 
Ş-acestui străin atâta de cinstit 
Nu le înfățișa nimic de bănuit. 
Dar într-o zi, când toţi îi deteră un bal, 
După ce refuză și limbi și caşcaval, 
Zicând că e în post şi nu poate mânca, 
Pe prietenii săi ceru a-mbrăţișa. 
Ce fel de-mbrăţișări! Ce fel de sărutat! 
Pe câți gura punea, 
Îndată îi jertfea; 
Încât abia doi-trei cu fuga au scăpat. 
Cotoiul cel smerit 
E omul ipocrit. 

PRIVIGHETOAREA ȘI MĂGARUL 


Nenorocita privighitoare 
Cânta-n pădure a ei durere, 
Natura-ntreagă da ascultare, 
Tot împrejuru-i era tăcere. 


Alţii în locu-mi ar descri poate 
Acele tonuri neimitate, 
Glasul acela-nmlădiitor, 
Ce c-o-ntorsură! lină, ușoară 
Treptat se urcă şi se coboară, 
Plin de simțţire, plin de amor. 


Eu vă spui numai că despărţirea 
Si suvenire pline de jale, 
Că nedreptatea, nelegiuirea, 
Era sujetul cântării sale. 


Un măgar mare ce-o ascultase, 
Şi ca un aspru judecător 
Capul pleoșştise, sau ridicase 
Câte-o ureche,-n semn de favor, 


leși-nainte să-i dea povaţă, 
Şi c-o neroadă încredințare: 
— Am fost, îi zise, aci de faţă, 
Dar zău nu-mi place a ta cântare. 


Cu toate-acestea, am nădejdi bune, 
De nu îţi pare lucru prea greu 
La nişte reguli a te supune, 
Luând de pildă cântecul meu. 


1 Mlădire, mdulație a vocii când se cântă 


Atunci începe cu bucurie 
Un cântec jalnic și necioplit, 
Încât de aspra lui armonie 
Toată pădurea s-a îngrozit. 


Privighetoarea, fără sfială, 
Zise: — Povaţa e în zadar; 
Căci d-aș urma-o, nu e-ndoială 
Că eu în locu-ţi aş fi măgar. 


CÂINELE ȘI CĂȚELUL 


— Cât îmi sunt de urâte unele dobitoace, 
Cum lupii, urșii, leii și alte câteva, 
Care cred despre sine că preţuiesc ceva! 
De se trag din neam mare, 
Asta e o-ntâmplare: 
Şi cu poate sunt nobil, dar s-o arăt nu-mi place. 
Oamenii spun adesea că-n ţări civilizate 
Este egalitate. 
Toate iau o schimbare și lumea se cioplește, 
Numai pe noi mândria nu ne mai părăsește, 
Cât pentru mine unul, fieştecine ştie 
C-o am de bucurie 
Când toată lighioana, măcar și cea mai proastă, 
Câine sadea îmi zice, iar nu domnia-voastră. 
Aşa vorbea deunăzi cu un bou oarecare 
Samson, dulău de curte ce Lătra foarte tare. 
Căţelul Samurache, ce şedea la o parte 
Ca simplu privitor, 
Auzind vorba lor, 
Și că nu au mândrie, nici capriții deșarte, 
S-apropie îndată 
Să-și arate iubirea ce are pentru ei: 
— Gândirea voastră — zise — îmi pare minunată, 

Şi simtimentul vostru îl cinstesc, fraţii mei. 

— Noi, fraţii tăi — răspunse Samson plin de mânie — 
Noi, fraţii tăi, potaie! 
O să-ţi dăm o bătaie 
Care s-o pomenești. 

Cunoşti tu cine suntem, Și ţi se cade ţie, 

Lichea neruşinată, astfel să ne vorbeşti? 

— Dar ziceaţi... — Şi ce-ţi pasă? Te-ntreb eu ce ziceam? 
Adevărat vorbeam 

Că nu iubesc mândria și că urăsc pe lei, 

Că voi egalitate, dar nu pentru căţei. 


Aceasta între noi adesea o vedem, 
Si numai cu cei mari egalitate vrem. 


DREPTATEA LEULUI 


Leul, de multă vreme, râdicase oştire, 
Să se bată cu riga! ce se numea Pardos3; 
Căci era între dânșii o veche prigonire, 
Şi gâlcevire mare, pentru un mic folos. 
Vrea, adică, să știe 
Cui mai mult se cuvine 
Să ţie pentru sine 
Un petec de câmpie 
Şi un colț de pădure, de tot nensemnător, 
Ce despărțea ţinutul și staturile lor. 
Acum sânge mult curse, şi multe luni trecură, 
Făr-a se putea ști 
- Cine va birui. 
Elefantul năsos, 
Şi bivolul pieptos, 


l p:ax 
Rigă — rege. 


. Pardos — denumirea populară a leopardului. 

Cu lupul coadă-lungă, 
Multe izbânzi făcură. 
Fieşcare tulpină era plină de sânge. 
Ici se vedea un taur jumătate mâncat; 
Lângă el un tovarăș ce zbiară și îl plânge; 
Colo, un porc sălbatec fără două picioare; 
Si mai la vale, vulpea se tăvălește, moare, 
Oftând după curcanii ce încă i-au scăpat! 
lar mai vrednic de jale era viteazul urs, 
De două coarne groase în inimă pătruns. 
Leul, văzând că lupta nu se mai isprăveste, 
Trimise la maimuţă, vestită vrăjitoare, 
Ce spun că știe multe, și că proorocea 
Întâmplările toate, după ce se trecea; 
Trimise, zic, la dânsa să-i facă întrebare 
Cum poate să ajungă sfârşitul ce dorește. 
Ea se puse pe gânduri, tuşi, apoi răspunse, 
Rozînd cu mulțumire darurile aduse: 
— Ca să poată-mpăratul lesne să biruiască, 
Trebuie să jertfească 
Pe acel ce în oaste e decât toți mai tare, 
Mai vestit în războaie, mai vrednic şi mai mare. 
Auzind astea leul strânse.a sa oştire: 
— Lighioanelor! — zise — viu să vă dau de știre 
Că astăzi din noi unul trebuie să murim: 
Așa va proorecul. Rămâne-acum Să știm 
Cine este mai tare. 
Cât pentru mine unul, cum vreți... dar mi se pare 
Că nu prea sunt puternic, căci pătimesc de tuse. 
Vulpea era aproape: — Ce-are a face! — răspunse — 
Înălțimea-ta ești 
Oricât de slab pofteşti. 
— Dar și puterea noastră 
E îndestul de proastă, 
Strigară tigrii, urșii, și cu un cuvânt toate 
Lighioanele-acelea ce erau mai colțate. 

— Nu rămâne-ndoială, le răspunse-mpăratul. 
Iepurile, sărmanul — crez că-l trăgea păcatul, 
Sau păcate mai multe 
De moșii lui făcute — 
Veni să-si dea părerea. Dar toţi cât îl zăriră 
Asupră-i năvăliră. 
— Ia vedeți-i! strigară. Cu bună-ncredinţare 
EI este cel mai tare! 
S-ascundea urecheatul, şi nu-i plăcea să moară 
Ca să ne facă nouă biruinţa mai uşoară! 
Pe el, copoi! Loaţi-l: el era să-mplinească 
Ce ne-a zis proorocul din porunca cerească! 
Câinii atunci săriră 
Şi-n grab” ţi-l jupuiră. 
Se află vreo ţară, unde l-așa-ntâmplare 
Să se jertfească leul? Nici una, mi se pare. 
Nu stiu cum se urmează, nu pricep cum se poate, 
Dar văz că cei puternici oriunde au dreptate. 


LUPUL MORALIST 


V-am spus , cum mi se pare, de nu îţi fi uitat, 
Că lupul se-ntâmplase s-ajungă împărat. 
Dar fiindcă v-am spus-o, voi încă să vă spui 
Ceea ce s-a urmat subt stăpânirea lui. 
Auzind împăratul că-n staturile sale 
Fac năpăstuiri multe păroşii dregători. 
Că pravila stă-n gheare, că nu e deal sau vale 
Unde să nu vezi jertfe mai mulți prigonitori!, 
Porunci să se strângă obșteasca adunare, 
Lângă un copaci mare; 
Căci vrea pe unii-alţii să îi cam dojenească, 
Şi-n puţine cuvinte 
Să le-aducă aminte 


: Prigonitor — aici cu sensul de: împricinat. 

Datoriile lor. 
Toţi se înfăţișară: și-nălțimea lupească 
Începu să vorbească 
C-un glas dojenitor: 
— Domnilor de tot felul! Bune sunt astea toate? 
Datoriile slujbei astfel le împliniţi? 
Nu aveţi nici sfială, nici frică de păcate, 
Să faceţi nedreptate şi să năpăstuiţi? 
Toate slujbele voastre țara vi le plătește: 
Încă, pe la soroace, 
Câte un dar vă face. 
Dar reaua nărăvire, 
Ce o aveţi din fire,. 
Nu se tămăduiește. 
Vedeţi cu ce morţi grele 
Se isprăvesc din lume, 
Şi cum lasă rău nume 
Acei care fac rele. 
Gândiţi-vă că poate veţi da cuvânt odată, 
La-nalta judecată. 
Gândiţi-vă la suflet, și luaţi de la mine 
Pildă a face bine. 
Ast cuvânt minunat, 
Pe care domnul lup auz că l-a-nvăţat, 
Trecând pe lângă sat, 
La ziua unui sfânt, când preotul citea 
Şi propoveduia, 
Pe mulţi din dregători să plângă i-a-ndemnat. 
— E! ce aţi hotărât, jupâni amploiaţi? 
Oare-o să vă-ndreptaţi? — 
Îi întrebă atunci înălțimea-mblănită, 
Ce purta o manta de oaie jupuită — 
Spuneţi, o să schimbaţi purtarea-vă cea proastă? 
— Să trăiţi la mulți ani, dobitocia-voastră — 
Răspunse un vulpoi, în slujbe lăudat — 
Ne poate fi iertat 

Să vă-ntrebăm smerit, de vreți a ne-arăta, 
De unde-aţi cumpărat postavul de manta? 


Când mantaua domhească este de piei de oaie, 
Atunci judecătorii fiți siguri că despoaie. 


BOUL ȘI VIȚELUL " 


Un bou ca toţi boii, puțin la simţire, 
În zilele noastre de soartă-ajutat, 
Si decât toți fraţii mai cu osebire, 
Dobândi-n cireadă un post însemnat. 


„Un bou în post mare?” Drept cam ciudat vine, 
Dar asta se-ntâmplă în orcare loc: 
Decât multă minte, ştiu că e mai bine 
Să ai totdauna un dram de noroc. 


Așa d-a vieței veselă schimbare 
Cum și de mândrie boul stăpânit 
Se credea că este decât toți mai mare, 
Că cu dânsul nimeni nu e potrivit. 


Viţelul atuncea plin de bucurie, 
Auzind că unchiul s-a făcut boier, 
Că are clăi sumă și livezi o mie: 
„Mă duc, zise-ndată, niţel fân să-i cer." 


Făr-a pierde vreme, viţelul pornește. 
Ajunge la unchiu, cearcă a intra; 
Dar pe loc o slugă vine și-l opreşte; 
— Acum doarme — zice — nu-l poci supăra. 


— Acum doarme? ce fel! pentru-ntâia dată 
După prânz să doarmă! Obiceiul lui 

Era să nu şază ziua niciodată; 
Ast somn nu prea-mi place, şi o să i-o spui. 


— Ba să-ți cauţi treaba, că mănânci trânteală, 
S-a schimbat boierul, nu e cum îl știi; 
Trebuie-nainte-i să mergi cu sfială, 
Priimit în casă daca vrei să fii. 


La o mojicie atâta de mare, 
Viţelul răspunde că va aștepta; 
Dar unchiul se scoală, pleacă la plimbare, 
Pe lângă el trece făr-a se uita. 


Cu mâhnire toate băiatul le vede, 
Însă socotește că unchiu-a orbit; 
Căci fără-ndoială nu putea a crede 
Că buna sa rudă să-l fi ocolit. 


A doua zi iarăşi prea de dimineaţă, 
Să-i găsească vreme la dânsul veni: 
O slugă, ce-afară îl vedea că-ngheaţă, 
Ca să-i facă bine, de el pomeni. 


— Boierule — zise — așteaptă afară 

Ruda dumitale, al doamnei vaci fiu. 

— Cine? a mea rudă? mergi de-l dă pe scară. 
N-am astfel de rude, şi nici voi să-l știu. 


VULPEA LIBERALĂ 


Vulpea fără-ncetare 

Striga în gura mare 
Că de când elefantul peste păduri domnește 
Trebile merg la vale și lumea pătimește. 

Că este nedreptate 

Să va să cheltuiască 
Veniturile toate 
Pentru masă crăiască. 
D-acestea elefantul, cât a luat de ştire, 
Temându-se, cu dreptul, de vreo răzvrătire, 
Pe iepure la vulpe cu un bilet trimise, 
O invită la curte, o-mbrăţișe și-i zise: 
— Am aflat, jupâneasă, că ai mare talent. 
Voi să te pui în pâine; 
Si începând de mâine 
Îți dăm cu mulțumire, 
Ca un semn de cinstire, 
Al găinelor noastre întins departament: 
Caută-ţi bine treaba. 
— Pe seama mea te lasă, 
Răspunse oratorul și, sărutându-i laba, 
Se întoarse acasă. 
În ziua viitoare, 
Vulpea ca totdeauna veni la adunare; 
Dar însă oblojită, pe subt barbă legată, 
Şi cu un lipan mare la cap înfășurată. 
— Ce ai, de eşti astfel? o întrebară toate. 
— Îmi e rău de aseară, îmi e rău cât se poate, 
Şi cu trebile ţării să mă lăsaţi în pace. 
Craiul ştie ce face; 
EI nencetat gândeşte la al obștii folos. 
Adio! sunt bolnavă: m-am înecat c-un os. 


Cunosc mulți liberali, la vorbă ei se-ntrec, 
Dar până în sfârșit cu oase se înec. 


CAINELE ȘI MĂGARUL 


Cu urechea pleoștită, cu coada-ntre picioare, 
Câinele, trist şi jalnic, mergea pe o cărare. 

După îndestul umblet, iată că-l întâlnește 
Un măgar, şi-l opreşte: 
— Unde te duci? îi zise, 
Ce rău ţi s-a-ntâmplat? Ştii, parcă te-a plouat, 
Așa stai de mâhnit. 
— Dar! sunt nemulţumit. 
La împăratul Leu în slujbă m-am aflat: 
Însă purtarea lui, 
De e slobod s-o spui, 
M-a silit în sfârşit să fug, să-l părăsesc, 
Acum cat alt stăpân; bun unde să-l găsesc? 
— Numai d-atât te plângi? măgarul întrebă: 
Stăpânul l-ai găsit, îl vezi, de faţă stă. 
Vino numaidecât la mine să te bagi: 
Eu îţi făgăduiesc 
Nu rău să te hrănesc; 
Nimic n-o să lucrezi, nici grijă n-o să tragi. 
La propunerea sa, câinele i-a răspuns: 
— Ascultă-mă să-ţi spui: e rău a fi supus 
La oricare tiran; dar slugă la măgar 
E mai umilitor, și încă mai amar. 


PO Ip e “UNI 
|  BIBLIOTEDA JUDEȚEANĂ 
| 


Ne. ÎNV 


DIMITRIE BOLINTINEANU 


(1819-1872) « 


CALUL ȘI MISTREȚUL 


Un mistreț odată turburase râul 
Unde calul, mândru, căci nu știa frâul, 
Merse de bău; 
Ceartă se născu. 
Calu-n ajutoru-i pe om îl chema, 
Ca amic îl lasă a-l încăleca. 
Apoi se întoarce către inamic, 
Cavalerul trage sabia: „Guic!... 
Bietul mistreţ moare 
Culcat sub picioare. 
Apoi către cal 
Zise triumfal: 
— Mie-mi pare bine că eu te-am scăpat: 
Cu prilegiu-acesta eu te-am înfrânat: 
Aflai ce serviţii poţi să faci tu mie. 
Zice și conduce calul în robie. 
— O, ce fără minte astăzi m-am purtat! — 
Strigă-atuncea calul foarte întristat — 
De mistreţu-acela căutând răzbuna, 
lată-mă-n robie pentru totdauna! 


BUFONUL 


Un bufon la teatru, unde-atrase lume 
Ca să facă glume, 


n 

Invelește capul în mantila sa, 

Ca purcel începe de a guiţa. 

Dar atât de bine încât toţi credeau 

Că purcelul ţipă; proștii aplaudau. 

Un țăran se scoală, strigă către lume: 

— Eu fac mult mai bine asemenea glume. 
Apoi dă de ştire că p-a doua zi 

EI are mai bine a le guiţi. 

Multă lume vine, dar e prevenită, 

Buful iar guiță, lumea e răpită: 

Dar ţăranul nostru, adevăr ascunde 

Un purcel sub glugă, nimeni nu pătrunde 
Astă stratagemă! Şi cu mâna sa 

EI ciupi purcelul care guiţa 

Lumea strigă-atuncea că acest ţăran 

Nu imită bine purcelul bălan, 

Şi să-l dea afară; dar țăranu-ndată 
Scoate chiar purcelul şi la toţi l-arată. 

— lată — el le zice de mai multe ori — 

Cât sunteţi cu toţii buni judecători! 

VASILE ALECSANDRI 


(1818 — 1890) 


ZIMBRUL ȘI VULPEA 


Pe-o pajiște întinsă, cu flori îmbelşugată, 
Păştea zimbrul voios, 

Când, pe furiș, prin iarbă, o vulpe tupilată 

| s-arătă și-i zise cu glas foarte duios: 

— O, zimbrule puternic! o, mult slăvite doamne! 

Se poate-a ta mărire să pască pe câmpii, 

Supusă, ca noi proștii, la ploile de toamne, 

La vânt, la ger, la muște, l-a iernii vijelii? 

Au nu gândește oare că-n vremile trecute 

S-a prefăcut în zimbru un falnic Dumnezeu? 

Chiar eu cu-a mele labe de hrană-ti voi aduce, 

Că soarele s-ar pierde pe căi necunoscute 

De n-ar domni un zimbru în zodiacul său! 

Ah! scumpul meu prietin! dă-mi voie a te duce 

Într-un palat de cinste în care nencetat 

Chiar eu cu-a mele labe de hrană-ţi voi aduce 

Și te-oi feri de dușmani cu-al meu protectorat. 
— Ei, te cunosc, şirată! 
Răspunse zimbrul meu, 

Ai râs și tu în viaţă de-o cioară îngâmfată, 

Si de atunci, sărmano, tot caș visezi mereu! 


G. SION 


(1822-1892) 


Dol STIGLEŢI 


Un bătrân stiglete se prinsese-n plasă, 
Cel care-l prinsese îl aduce-n casă. 

Îl ia de-aripioare cu chip delicat; 

Într-o colivie îi dă de mâncat 

Seminţe mărunte, in, mei, apă bună, 

Şi c-un alt stiglete june-l împreună. 

Iat-o în sclavie, biata păsărea! 

Adio câmpia care îi plăcea! 

Dintr-un colț într-altul strâmta închisoare 
El mereu o cearcă, vrând să se strecoare; 
Dar dă tot de gratii cari-l țin în loc! 

Și mereu revarsă dorul său cu foc: 

— Aşadar aicea o să mor, vai mie! 

N-o să mai am voie să zbor pe câmpie!... 
Camaradul june, care-a fost născut 
Chiar în colivie şi n-a cunoscut 

Viaţa de câmpie, se înduioşează. 

Si mai lângă dânsul merge de s-aşează: 
— Ce ai? îl întreabă — Ce te întristezi? 
Sau nu ai de toate aici unde șezi? 
Totdauna, dragă, aici ni se pune 

Apa şi mâncarea, proaspete şi bune. 
Apoi eu, din parte-mi, mă voi îngriji 
Orişice a-ţi face, spre a mă iubi. 

Dorul, suferința, aud că s-alină 

Când iubirea dulce inimele-mbină. 

Nu-ţi întoarce gândul spre câmpii mereu, 

Aud că acolo traiul e mai rău. 

Ninsori, ploi şi grindini, păsările-ngheaţă; 
Vinderei! şi ulei iau dulcea vieaţă. 
Liniştea nici noaptea nu o pot gusta; 

Abia închid ochii spre a dormita, 

Şi fără de veste chiar din cuib le-apucă 
Cucuveaua care umblă ca nălucă. 

Astfel de vieaţă este chin curat; 

Cine o dorește este fermecat. 

Crede-mă, aicea este mult mai bine. 

Dar de ce taci astfel, scumpul meu vecine? 
Dac-ai ști cât te ador eu! 

Cum aș vrea tot vesel să te văz mereu! 

— Ah! zice captivul, a mea veselie 

S-a dus cu vieaţa ce-aveam pe câmpie! 
Să mai fiu ferice eu nu voi putea 

Fără să recapăt libertatea mea. 


CALUL ȘI LOCOMOTIVA 


La o stațiune a căii ferate, 
Un cal vine-odată cu nările-umflate; 
Vede acea machină? ce mânâncă foc 
Gata ca să plece, stând încă pe loc. 
Necăjit îi zice: 
— Dar ce faci aice? 
Ce tot ţipi mereu 
La auzul meu? 
Ehei, jupâneasă 
Fermecătoreasă! 
În deșert voiești 
Ca să umilești 
Strălucitul nume 
Care-l am pe lume. 
Eu sunt destinat 
! Vindireu — specie de soim. 
: Maşină. 

A fi premiat: 

Iar tu, sfărâmată, 

Ca mâni lepădată, 

AI să putrezești, 

Ai să ruginesști, 

Sau or să te vânză 
Ca pe-un cot de pânză, 
Ca un lucru prost, 
Ca când n-ai fi fost. 
Nu cumva îţi vine 

Să te-nteci cu mine? 
— Ba preabucuros, 
Cal lăudăros! 


Machina pornește, 
Țiuie, vuiește, 
Muge ca un taur 
Şi ca un balaur; 
Merge ca furtuna, 
Şi o ţine una. 
Calul galopează, 
Fuge și rânchează, 
Zboară pe câmpie 
Ca o vijelie, 

Dar mult nu trecu, 
Şi calul căzu; 
Obosit de tot, 

Se opri în bot; 
Muri, vai de el, 
Ca un biet mișel! 
Dar rivala sa? 

Ea mereu zbura. 


Când știința, arta sunt în concurință, 
Proasta ignoranță cade-n neputinţă. 
Cine va progresul să-l mai ţină-n loc 
Este, ca și calul, un biet dobitoc. 

CONSTANTIN D. ARICESCU 


(1823-1886) 


ARICIUL ȘI VIESPELE 


Un roi de mari viespe un arici zăriră, 

Si din zbor grămadă la el năvăliră. 
Invălit în țepe, tari și îndesate, 

Sta ascuns ariciul ca într-o cetate. 
Viespele turbate-i tot da ocol, 

Pântre ghimpi la piele cătând un loc gol; 


De câte ori însă pe el s-aruncau, 
D-atâtea ori ghimpii greu le sângerau; 
Pierzând dar răbdarea, ariciul se scoală; 
Viespele atuncea la bot dau năvală; 
Ariciul se strânge și ele-ntâlnesc 

De ţepi o pădure, şi se păcălesc... 
lată-le înfipte ca-n spânzurătoare. 


Ariciul le zice: — Nu vă dau iertare, 
Căci ați vrut cu mine să vă măsuraţi. 
Lupta ați cătat-o? Aide, vă luptaţi. 
Ce! de ghimpii voştri o să mă tem eu, 
Când în luptă birui chiar șarpe şi leu? 
Numai omul singur e învingător: 
Căci pe ast glob e un creator. 


Ghem se face-ariciul, s-a rostogolit, 
Şi viespele rele toate au pierit. 


mn 

G. CRETEANU 


(1829-1887) 


GREIERELE ȘI FURNICA 


Furnica laborioasă 
Vara toată a lucrat, 

Și provizie mănoasă 

Pentru iarnă-a adunat; 


Greierul în nepăsare, 

Pe frumoase nopți de mai, 
O ducea într-o cântare 
Dulce ca șoptiri din rai. 


La a stelelor lumină, 
Pe când greierul cânta, 
Furnica, a sa vecină, 
Cu plăcere asculta. 


Vara trece, iarna vine, 
Şi natura s-a-ntristat; 
S-au dus nopţile senine, 
Arborii s-au scuturat. 


Greierul nu mai găseşte 
Cu-nlesnire hrana sa; 
Cântecul îi amorțește, 
Viaţa-ncepe a-l apăsa. 


Furnica, care îl vede 
Pricepe de ce e trist; 

Fără un minut a pierde, 
Aleargă l-al său artist; 


Împărțind pe jumătate 

Provizia ce avea: 

— Am venit să-ți plătesc, frate, — 
Zice — datoria mea; 


Cu cântarea ta duioasă 
Vara mult m-ai dezmierdat; 
Ascultându-te, voioasă, 
Pentru doi eu am lucrat. 


Câţi la bine ne convie, 
Să-nvăţăm a-i respecta; 
A lucra e-o datorie, 

O vocare! a cânta. 


. Vocaţie. 

N. T. ORĂASANU 


(1833-1890) 


MELCUL ȘI CIOARA 


— Bună ziua, melculeț — 

Zise cioara cu dispreț 

Unui melc ce, cocoţat 

Pe un arbore înalt, ” 
Sta lipit d-o frunzişoară 

Și cu coarnele afară — 
Rogu-te, spune-mi și mie 
Prin ce mare măiestrie 

Te-ai urcat aicea sus? 

Tu ce pân” ieri, frățioare, 
Erai călcat în picioare, 

Şi astăzi unde-ai ajuns! 
Melcul râse cu-ironie 

De a cioarei nerozie 

Şi acest răspuns i-a dat: 

— Ca mulți oameni ce în lume 
Au ajuns a-și face nume, 
M-am târât şi m-am urcat. 

I. L. CARAGIALE 


(1852-1912) 


BOUL ȘI VIȚELUL 


Un bou, ca toți boii, puţin la simţire, 
În zilele noastre de soart-ajutat... 
Învață la școală cartea de cetire, 

Și ajunse boul un beu învăţat. 


Mare lucru-n lume e și învăţătura! 

Ține loc de multe, chiar şi de talent... 
Printr-o bună şcoală, rafinezi natura; 
Din vițel poţi scoate un bou eminent. 


Nu încape vorba, între animale, 

Un aşa specimen greu să mai găseşti... 
Să citească zilnic feluri de jurnale, 
Rumegând atâtea ştiri politiceşti. 


Astfel, eminentul, în curent cu toate, 

lată, pe nepotu-i tânăr l-a-ntâlnit: 

— Unchiule, cum merge? Excelent, nepoate! 
A mai grea problemă s-a şi rezolvit. 


— Unchiule, iar, glume! — Ba deloc, băiete! 
Sunt de-acord cu toţii, foarte sigur ştiu... 
Să m-asculţi pe mine, eu citesc gazete; 

Tu nu ştii nimica, eşti un ageamiu. 


Mă-ndoiam eu însumi; m-am convins, în fine, 
C-am scăpat de-acuma de orice nevoi; 

Ni sunt deopotrivă voitori de bine 
Și au multă milă cei mai mari de noi. 


N-au pierit zadarnic, astă-primăvară, 
Dintre noi atâţia ca la zalhana'! 
Drepturile noastre sfinte triumfară: 

O s-avem izlazuri... dacă ni le-or da... 


A rămas vițelul ca un gură-cască, 
Fericit că-n fine sacra speț-a lui 

O avea de-acuma din belșug să pască 
Ş-o purta mai lesne greul jugului. 


! Zalhana — abator. 


63 


CINCINAT PAVELESCU 


(1872-1934) 


TRANDAFIRUL ȘI STEJARUL 


Cel mai obraznic din stejari 
Certa modestul trandafir: 

— Zău, de-ndrăzneala ta mă mir, 
Cu mine tu să te compari? 

Cu vârful meu eu sparg azurul 
Și sunt prieten cu vulturul, 

Si trunchiul meu nu sunt în stare 
Trei oameni să-l coprindă; 

Ar trebui să mă admiri! 


— Aşa e, dar tu faci doar ghindă, 
Și eu fac trandafiri. 


BRADUL ȘI FIRUL DE IARBĂ 


Un brad înalt, semetț, voinic, 

Privind un fir de iarbă mic, 

Zicea-ngânfat: — În zece ani cât m-am suit, 
Sărmane fir nenorocit, 

Și tu ești tot cum te-am lăsat 

Pe când alături petreceam; 

În umbra ta necunoscută, 

Abia c-o palmă te-ntreceam * 

Şi astăzi te întrec c-o sută. 


. 

Şi vezi, sunt bun că-mi amintesc 
Şi-am drept să fiu orgolios 

Căci ai rămas atât de jos, 

Abia, abia te mai zăresc. 


Firul de iarbă îi zise: — Bine, 
Eşti mai înalt, e drept, vecine, 
Şi totuși între noi, îmi pare 

Că e grozavă-asemănare: 

Oricât te-ai înălța în vârf, 

Cu fruntea-n nori sau în lumină, 
O, nu uita — ai rădăcină 

Tot ca și mine, în pământ. 

G. RANETTI 


(1875-1928) 


GHEATA ȘI ȘOŞONUL 


În ziua de... dar ce importă data? 
Un biet şoşon voi 
A convorbi 
Cu gheata. 
Aceasta își ciuli urechea 
Şi cu dezgust privind perechea 
De şoșoni, nu tocmai noi, 
Plini de praf și de noroi 
Zise: 
— Mi se 
pare 
Că îndrăzneala ta, şoşon, e mare. 
Nu vezi cât ești tu de bocciu 
Și de murdar? 
Pe când fasonu-mi cilibiu 
Podoabă-ar fi-ntr-un galantar! 
Pingeaua mea-i curată 
Am piele delicată 
Si ascuţit bot am 
Căci sunt de mare neam, 
Pe când tu stai afară 
Cu slugile, la scară, 
Eu intru în saloane, 
Mă plimb printre cucoane, 
La bal și-n faivoclocuri, 
Cu Louis Quinze, prin tocuri, 

Sunt rudă. Prin bizeţ 

Port numele de mare preţ 

AI lui Bizet, compozitorul. 

Care-a cântat toreadorul! 

Dar ascultând şoşonul 

Acest limbaj semeț, 

Aşa-l amări tonul 

De suveran dispreț 

Cu care-i vorbi gheata, 
Ingrata, 

Încât rămase ca năuc 

Si-n negrăita lui durere 

Plesnitu-i-au două artere 
De cauciuc. 

Cizmarul grabnic fiind chemat 

Subita moarte-a constatat, 

Şi nici un fel de doctorie 

N-a mai putut să-l reînvie. 


O, numai după ce-a murit, 
Trufașa gheată a simţit 

Ce greu e când nu ai şoşon 
Să mai duci viață de salon. 
Numai atunci a priceput 

Ce mari servicii i-a făcut 
Soșonul, care, dac-a fost 
La-nfăţişare-aşa de prost, 

E pentru că o ocrotise 

Şi prin noroi, și prin zăpadă, 
Şi-n locul ghetei, el primise 
Toată mocirla de pe stradă! 


67 


TUDOR ARGHEZI 


(1880-1967) 


FABULA FABULELOR 


Robul neputând, pe vremuri, să crâcnească, frânt în jug, 
Fără ca să fie-n târguri spânzurat ori pus pe rug, 
Totuși, fiindcă trebuinţa de-a cârti e omenească, 
Cuteza, ascuns în pilde, ticluit să se rostească. 
Strecurată-ntre durere, lege și fărădelege, 

Pilda fiecare după mintea lui o înțelege, 

Încât, mai întortocheată în urzeala ei oleacă, 

Nu mai aţâța stăpânul și-ncepea și lui să-i placă. 

De altfel, și chiar mustrarea ce i-o face înțeleptul 
Vine mai frumos cârmită decât otova, de-a dreptul, 
Şi se cade și blestemul, pentru cât mai mult folos, 
A fi spus şi scris frumos. 

Pildă, fabulă, zicală, snoavă, haz şi ghicitoare 

Au slujit să-l mai mângâie omului de tot ce-l doare, 
Însă fabula-i o pildă-n care omul, cum o face, 

Pune a vorbi pe faţă-n locul lui pe dobitoace. 

Și cu toate că nu schimbă lesne răul arătat, 
Povestind, deocamdată cugetul îi e-mpăcat. 
Prefăcându-se pe sine-n fiară, oaie sau maimuţă, 
Nu-și mai iartă nici stăpânul, nici pe sine nu se cruță. 
Lupul, mielul, leul, mânzul, câine, șoarece, pisoi 
Stau în fabulă, de sfadă, ca la teatru, câte doi. 

Cel mai tare-l gâtuiește pe mai slabul, cel mai des; 
Cel puţin aşa, pe timpuri, era tâlcul înţeles. 


Puricând letopiseţii slovelor, din fir în păr, 
Fabula e născocirea unui rob, într-adevăr. 

Grec neștiutor de carte, zdrenţăros, urât şi schiop, 

Se chema cu o poreclă și i se zicea Esop. 

Bănuiala, în grecește, care-ncearcă să te prindă-i 

Că te vezi, după poreclă, în Esop ca în oglindă. 

Dar pe cât era de slut, 

Pe atât deşteptăciunea îl făcuse mai temut. 

Vezi că mintea și gândirea, fie veacul cât de prost, 
Au avut întotdeauna-n lume, cât de cât un rost, 

Căci ca pila, amândouă rod și lanţurile grele, 

Care se desfac pe-ncetul, slabe ca nişte curele. 

Cu o vorbă scăpărată, ca din bici, într-o scânteie, 
Plăsmuirile lui repezi aveau toate câte-o cheie. 

EI ajunse-o marfă vie și, din bâlci în bâlci, vândut. 
Ca un cal şi ca o vită, o lua iar de la-nceput. 

Cocoşat, pipernicitul era ieftin la cântar. 

Un cumpărător, odată, îl pusese bucătar, 

Că știind în slutul casei câtă minte se ascunde, 

A crezut c-așa mai lesne, încurcându-l, să-l înfunde. 
Deci, îi porunci s-aducă ce-i mai bun și dulce-n lume, 
Pregătind ospăț de prieteni într-o zi din an anume. 

El aduse limbi, din piață, numai limbi, în coșuri pline. 
Şi mâncând tot limbi, mesenii erau gata să leşine. 
Ce-i mai dulce decât limba? zise robul. Ea mângâie, 
Farmec dă și mulțumire, proslăveşte și tămâie. 

La alt praznic, nu știu care, l-a chemat stăpânul iar: 
„Să-mi aduci acum — îi spuse — ce-i mai rău şi mai amar.” 
Și Esop tot limbi aduse, răspunzând că, și suavă, 

Nu se pomenește-n lume mai a dracului otravă. 


Fabula de-atunci încoace s-a lărgit cu toate-acestea. 
Soră geamănă cu gluma, păcăleala și povestea, 

Şi o mai lărgim, cu voia cititorului, și noi 
Adunând în cusătură câteva altiţe noi. 

Într-o fabulă dibace, adevărul, din belșug, 

E ţesut în frumuseţea graiului, cu meșteșug. 
Poate fi când poezie, când surâs, când pișcătură, 
După cum se-ntoarce acul și izvoadele te fură, 
Altă dată-n căptușeală, pe furiș, dar azi pe față. 


Fabula cu care-ncepem ține locul de prefață. 


CUIuL 


Într-o vreme, la-nceput 
Şi-ntr-un leat nemaiștiut, 
Care, nu pot să însemn, 
Casele erau de lemn 

Şi ulucile de scânduri, 
Ca și azi, întinse rânduri, 
Puse strâmb şi cap la cap 
Și proptite cu proţap. 
Dar zburau cu fiecare 
Vânt mai tare, 

Case, garduri şi pătule; 
Şi în timpurile toate 
Grijile erau destule. 
Le-adunai împrăștiate 
Si-ncepea din nou și iar 
Truda muncii în zadar, 
Ca să scoli din clătinare . 
Iarăşi doagele-n picioare 
Și din nou să le anini 

Cu te miri ce rădăcini. 


Năzdrăvan, cum altul nu-i, 
Un băiat al nimănui 


70 


Născoci, atunci, un cui. 

Și l-a scos și arătat. 

Cuiul nou o săptămână 

A umblat din mână-n mână. 
A fost strâns și pipăit, 

Pus pe limbă, mirosit, 

Nici un om nu înțelege 
Cuiul ţeapăn cum să lege, 
Fără funii și curele, 
“Scândurile între ele. 
Năzdrăvanul și golanul 

ÎI înfipse cu ciocanul. 

Zice unul: — Dragul meu, 
Așa cui făceam şi eu, 
Poate chiar mai dichisit, 
Însă, vezi, nu m-am gândit. 


SCÂNDURA 


Un om umbla să bage-n casă 

O scândură de brad, cam 'noduroasă. 

Nu-i vorba că-avea noduri, dar tocmai ca s-ajungă, 

EI scândura aleasă și-o alesese lungă. 

De șase coţi ori şapte, de printre hodoroage, 

Se pregătea pe uşa odăii lui s-o bage, 

Și chibzuind cum face de isprăvit căratul, 

S-a repezit pe uşă cu-o scândură de-a latul. 

Dar se lovi-n părete, parcă-l împinse dracul, 

Și se ştirbi la gură, căzând de-a berbeleacul, 

Intâi nu prea-nţelese şi n-avea ce să spuie 

Și pipăindu-și fruntea dădu și de cucuie. 

Sculându-se, mai stete, se mai gândi și, iată, 

S-a luminat la minte dintr-o dată: 

— Nu vrei să-ncapi pe uşă? O să te bag pe geam, 

Cum ne fusese vorba dintâi, când mă gândeam. 

Și ca să fiu mai sigur că poţi intra, așteaptă, 

O să te mut din stânga, acum, în partea dreaptă. 
Într-adevăr, schimbată, cu capetele-ntoarse, 

Se repezi mai tare și capul şi-l și sparse. 

A doua izbitură de zid l-a schilodit 

Şi a ieșit din lupta cu scândura, borșit. 

— Puiu! — înjură săracul — mi-a scos din șold piciorul! 
Stai că mă pun pe tine cu toporul. 

Dar își aduce-aminte că n-avea duşumele 

Și că avea nevoie de blăni, nu de surcele. 


Cu scândura în brațe, întâi nu te gândişi 
Că trebuia să intre pe dungă și pieziş; 

Al doilea, crezuseşi că-ntoarsă, bunăoară, 
O scândură se face, Păcală, mai ușoară. 


BROASCA ȘI VACA 
[După La Fontaine] 


Broasca mică şi zevzeacă 

A zărit păscînd o vacă. 

Şi uimită de mirare 

Că o vede-așa de mare, 
S-a-ntrebat cum a făcut 
Gogeamitea de-a crescut. 

— Stiu eu bine, zice, las” că... 
Parcă vaca nu-i tot broască? 
M-am gîndit şi am aflat: 

S-a silit si s-a umflat! 

Eu mă jur pe cinstea mea 

Să mă fac taman cît ea. 

O ajung, ba o şi-ntrec! 

De n-o fi cum vreau, mă-nec. 


Așşezată-n patru labe, 
Intre tinere şi babe, 


A-ntrebat dacă-mprejur 
Este loc şi mal destul, 

De nu-i cerul prea aproape, 
Cum sticleşte dintre ape, 

Să nu-l ia, Doamne ferește, 
În spinare cînd o crește. 
Broaștele s-au adunat — 
Stau turcește, ca la sfat; 
Unele c-un ghem în poală 
Împletesc ciorapi de scoală 
Pentru dracii de brotaci, 
Buni băieţi, dar cam săraci, 
Şi un dar de primăvară 
Pentru broasca profesoară. 
Altele, din cârd, mai mari, 
Si-au fost pus şi ochelari. 
Şedeau rânduri, ca la teatru, 
Vreo trei sute sau vreo patru, 
Roată, strânse-n depărtare, 
Broaște mici cu broasca mare, 
Cu mânuși până la coate. 
Numai trântorii pe spate-n 
Leagăne de mâluri noi. 


Broasca iar se laudă: 
— În curând mă veți vedea 
Lată-n piept cât o saltea! 
În pășunea verde, grasă, 
Voi fi eu cea mai frumoasă! 
Nu mai vreau din zmârc să cânt, 
Şi-mi fac case pe pământ. 
Dar mă leg să nu mă las: 
Le clădesc cu turn și ceas. 
Şi pe toate-o să vă-mbuib: 
O să vă trimit în cuib 

Fel de fel de bunătăţi, 

Să vă lingeți pe mustăți, 
Brânză proaspătă de vaci, 
Cu smântână și colaci. 
Dimineaţa pe la şapte, 

Vă trimit cafea cu lapte. 
Că de lapte, nu-s ca vaca, 
Să-l iei numei cu bărbaca. 
Nu ştiu de m-oi mulțumi 
Cu zece vedre pe zi. 
Sunteţi gata? Eu sunt gata! 


E-n picioare toată ceata. 

Din rărunchi și subsuori. 

S-a umflat de zece ori. 

— Am ajuns-0?... Da..., surată? 
— Nu... Mai umflă-te o dată! 

— E. destul? iar a-ntrebat, sim 
După ce s-a mai umflat. 

— Dragă, vai de maica mea, 
Nu mai te-căpățâna, 

— Zise sora ceealaltă. — 

Stai frumos şi las-o baltă. 

— Nici măcar nu se cunoaște! 
A mai spus un pâlc de broaște, 
Gospodine cu simţire. 

— Ba mai fac şi opintire! 


Şi când iar s-a opintit, 
Broasca șubredă și mică 
S-a umflat și a plesnit, 
Și s-a spart ca o bășică. 


Nu putea, copiii mei, 
Să rămâie-n pielea ei? 

G. TOPÂRCEANU 


(1886-1937) 


BIVOLUL ŞI COȚOFANA 


Pe spinarea unui bivol mare, negru, fioros, 
Se plimba o cotofană 
Când în sus şi când în jos. 
Un căţel trecând pe-acolo s-a oprit mirat în loc? 
— Ah, ce mare dobitoc! ” 
Nu-l credeam aşa de prost 
Să ia-n spate pe oricine... 
la stai, frate, că e rost 
Să mă plimbe şi pe mine! 
Cugetând așa, se trage îndărăt să-și facă vânt 
Se piteşte la pământ 
Şi deodată — zdup! — îi sare 
Bivolului în spinare... 


Ce s-a întâmplat pe urmă, nu e greu de-nchipuit! 
Apucat cam fără veste, bivolul a tresărit, 


Dar i-a fost destul o clipă să se scuture, şi-apoi 
Să-l răstoarne, 

Să-l ia-n coarne 

Și cât colo să-l arunce, ca pe-o zdreanţă în trifoi. 


— Ce-ai gândit tu oare, javră?... Au, crezut-ai că sunt mort? 
Coțofana, treacă-meargă, pe spinare o suport 
Că mă apără de muște, de țânțari şi de tăuni 

Și de alte spurcăciuni... 
Pe când tu, potaie proastă, cam ce slujbă poţi să-mi faci? 
Nu mi-ar fi rușine mie de viței şi de malaci, 
Bivol mare și puternic, gospodar cu greutate, 
Să te port degeaba-n spate?... 


LEUL DEGHIZAT 


Leul s-a-mbrăcat odată 

Într-o piele de măgar, 

Să colinde ţara toată 

Din hotar până-n hotar, 
Ca să vadă cum se poartă lupii (marii dregători) 
Cu noroadele-i Blajine de supuşi rumegători. 


Deci, trecând el într-o seară la o margine de crâng 
Ca un biet măgar nătâng, 

Niste lupi, cum îl văzură, se reped la el pe loc 
Şi-ntr-o clipă îl înșfacă, 
Grămădindu-l la mijloc, 
Să-l dea straşnic în tărbacă. 


— Staţi, mişeilor! Ajunge, că vă rup în dinţi acuși 
(Strigă leul, apărându-și pielea cea adevărată.) 
Astfel vă purtați voi oare cu iubiții mei supuși?... 
Lupii, cunoscându-i glasul, îndărăt s-au'tras pe dată. 
Și de frică se făcură mici, ca niște cățeluși. 

— O, măria-ta! lertare! 

Zise cel mai diplomat, — 

Semănai așa de tare 

C-un măgar adevărat!... 

IONEL GOLOGAN 


COPACUL ȘI PĂDUREA 


Un falnic şi stufos stejar - 
Crescut pe o colină, solitar, 
Se bucura că de pădure 
EI se găseşte mai departe, 
lar soarele 

Cu nimeni nu-l împarte 
Și a strigat pe limba lui, 
Cu vanităţi deșarte, 

Să-l poată auzi 

Copacii strânşi deoparte: 
— Firtaţilor 

Ce stati înghesuiți, 
Zadarnic între voi 

Tot şuşotiţi. 

Să ştiţi că bârfa voastră 
Pe mine nu mă doare! 
Da! Sunt răzleț! 

Dar mă răsfăţ la soare 

Şi orice adiere 

A blândului zefir 

Îmi scaldă-n valuri frunza, 
În sunet de clavir. 


Intervenind, duioasă, 
Ca mama către fiu: 
— Mi-e greu, 
I-a zis pădurea, 

Departe să te ştiu. 
Copacii laolaltă 

Sunt negreşit mai tari. 
Secretul ţi-l pot spune: 
Ei, toţi, sunt solidari. 

În vremurile grele 

Pe viscol sau furtună, 
Primejdia o-înfruntă 
Mai lesne, împreună! 
Dar nu sfârşise bine 
Pădurea de vorbit 

Şi-o cruntă vijelie 
Deodată s-a pornit, 

Iar un vârtej năprasnic, 
Stârnit de-un straşnic vânt, 
Trânti, cu-a lui putere, 
Stejarul la pământ. 
Pădurea, neclintită, 
Începe-a fremăta 

Şi-n jalea-i fără margini 
Prin frunze-adânc ofta: 
— Copacul ce cu fală 
Deoparte sta răzleț, 
Spre cer nu-ndreaptă vârtul, 
Ca până ieri 

Semeţ! 


Morala seculară 


E clară: 
Cel ce stingher e 


Piere! , 
| BIBLIOTECA JUDEȚEANĂ 

